GauFestival sorg vir volop Afrikaanse vermaak | Maroela Media
Die GauFestival wat van 29 September tot 5 Oktober in Pretoria plaasvind, sal 'n string produksies ten toon stel, waarvan baie Afrikaans is.
Van die produksies waarna besoekers kan uitsien, is Poppemeester, wat geïnspireer is deur Ingrid Jonker, 'n Karen Zoid-vertoning en Manie Jackson in duet met Country Legends. Daar is ook 'n kinderproduksie, Jakkals en die Wolf, en die sogenaamde Bome is lewe-produksie om boomplantmaand in September te vier.
Die produksies sal in onder meer die Atterbury en Brooklyn-teaters te sien wees. Vir die volle program, volg gerus hierdie skakel: http://gaufestival.com/calendar/.
'n Proeflopie van die GauFestival is in 2016 begin om al die uiteenlopende kunste in Pretoria byeen te bring. Dit wil nie net bewusmaking van kuns in die gemeenskap skep nie, maar ook 'n platform vir opkomende en bestaande kunstenaars in die metro.
Dit is vanjaar die eerste amptelike jaar van dié fees, en met sulke opwindende produksies en 'n vol program sal daar beslis iets vir almal wees.